SKRIFTLIG FORESPØRGSEL E-1647/01

af Ilda Figueiredo (GUE/NGL) til Kommissionen

(12. juni 2001)

Om: Samarbejdsudvalg og afskedigelser

Som andre lande i Den Europæiske Union rammes Portugal af virksomhedslukninger, hvor multinationale selskaber flytter produktionen fra Europa til Østasien, og tusindvis af arbejdstagere kastes ud i arbejdsløshed med større utryghed på arbejdsmarkedet og store økonomiske og sociale omkostninger til følge, navnlig for de direkte berørte områder, hvilket bringer den økonomiske og sociale samhørighed i fare.

Af de seneste tilfælde i Portugal skal fremhæves den engelske koncern Marks & Spencers beslutning om lukning af butikkerne, J. C. Clarks forslag om afskedigelse af hundredvis af arbejdstagere, lukningen af Moda Real, som tilhører franske kapitalinteresser, og af Vesticom, som tilhører den engelske koncern Coats and Clark, hvortil kommer, at en række multinationale selskaber på el-artikelområdet, som f.eks. Delphy og Indelma, vil reducere deres aktiviteter i Portugal, og endelig skal nævnes Siemens pressioner over for arbejdstagerne i Tyco for at få dem til at opsige deres kontrakter.

Det kan i mange tilfælde konstateres, at disse multinationale selskaber har modtaget EF-støtte og nationale støttemidler, samtidig med at de fortsætter med udelukkende at handle ud fra egne profitinteresser, hvilket kræver øjeblikkelige foranstaltninger for at hindre, at denne situation fortsætter.

Kommissionen anmodes derfor om at oplyse, hvilke hasteforanstaltninger den vil træffe for at beskytte disse virksomheders arbejdstagere.

Svar afgivet på Kommissionens vegne af Anna Diamantopoulou

(3. september 2001)

Kommissionen tillægger de sociale konsekvenser af omstruktureringer i virksomheder den allerstørste betydning.

For så vidt angår nuværende EU-lovgivning om beskyttelse af arbejdstagere i tilfælde af omstruktureringer i en virksomhed, er det den nationale lovgivning til gennemførelse af en række af direktiverne på området for arbejdsmarkedslovgivning og forholdet mellem arbejdsmarkedets parter, der er gældende, og som skal overholdes, navnlig Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser(1) og Rådets direktiv 77/187/EØF af 14. februar 1977 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder, bedrifter eller dele af bedrifter(2), ændret ved Rådets direktiv 98/50/EF af 29. juni 1998(3).

Da disse direktiver er gennemført i national lovgivning, påhviler det det pågældende lands forvaltning eller retsvæsen at afgøre, om der har fundet overtrædelser sted i de sager, som det ærede medlem nævner.

Kommissionen har gentagne gange understreget behovet for at sikre, at omstruktureringer i virksomheder sker på en socialt acceptabel måde, og har følgelig også påpeget vigtigheden af at styrke arbejdstagernes ret til information og høring, navnlig i lyset af den bølge af omstruktureringer, fusioner og virksomhedsovertagelser, som vi er vidne til næsten dagligt.

Det var her, Kommissionen lagde hovedvægten i sit forslag til Rådets direktiv om indførelse af en generel ramme for information og høring af arbejdstagerne i Det Europæiske Fællesskab(4), som Rådet vedtog en fælles holdning til den 11. juni 2001. Direktivets formål er at forbedre information og høring af arbejdstagere i virksomheder og at udfylde manglerne i bestemmelserne om medarbejderinformation og -høring på nationalt plan og EU-plan. Direktivet skal ses som et konkret fællesskabssvar på den bekymring og usikkerhed, som EU-borgerne oplever i kølvandet på omfattende omstruktureringer af virksomheder, fusioner, opkøb osv., der som regel betyder tab af arbejdspladser.

Når direktivet er endeligt vedtaget af Rådet og Parlamentet og gennemført i medlemsstaterne, får medarbejderne i virksomheder med mindst 50 ansatte (også når det drejer sig om et datterselskab i en multinational koncern) en række grundlæggende rettigheder, nemlig ret til information om den seneste henholdsvis forventelige udvikling i virksomhedens aktiviteter og dens økonomiske og finansielle situation, ret til information og høring om beskæftigelsesspørgsmål og beslutninger, som må formodes at kunne medføre betydelige ændringer i arbejdets tilrettelæggelse, samt ret til at blive oplyst om, hvordan virksomheden vil håndtere sådanne ændringer.

Endvidere vedtog Kommissionen den 18. juli 2001 en grønbog om virksomheders sociale ansvar for at påpege, at omstrukturering på en socialt ansvarlig måde betyder, at man afvejer og tager hensyn til interesser og bekymringer hos alle, der bliver påvirket af ændringer og beslutninger.

Kommissionen foreslog i sin social- og arbejdsmarkedspolitiske dagsorden(5) at oprette et overvågningscenter for forandringer under Dublin-instituttet. Forslaget fik tilslutning af Det Europæiske Råd i Stockholm, som udtalte, at der snarest skulle oprettes et sådant overvågningscenter. Det første møde i styringsgruppen for Det Europæiske Overvågningscenter for Forandringer blev afholdt den 6. juni 2001, og den 23. oktober 2001 finder der en indledende konference sted.

Vi skal i Europa håndtere omstruktureringer i erhvervslivet som kan bidrage til øget konkurrenceevne og økonomisk vækst og de sociale konsekvenser heraf ved at kombinere innovation med social samhørighed og forbedre erhvervslivets evne til forandringsstyring. Kommissionen har truffet mange initiativer på området som ovenfor skitseret, bl.a. forbedring af evnen til at forudse og håndtere forandringer i kraft af overvågningscentret i Dublin, indførelse af lovgivning til at sikre tilstrækkelig beskyttelse af arbejdstagere i tilfælde af omstruktureringer i deres virksomhed og udvikling af virksomhedernes sociale ansvarlighed.

(1) EFT L 225 af 12.8.1998.

(2) EFT L 61 af 5.3.1977.

(3) EFT L 201 af 17.7.1998.

(4) KOM(98) 612 endelig udg.

(5) KOM(2000) 379 endelig udg.